CELEX: 62015TN0505
Language: el
Date: 2015-09-02 00:00:00
Title: Υπόθεση T-505/15: Προσφυγή της 2ας Σεπτεμβρίου 2015 — Ουγγαρία κατά Επιτροπής

16.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 381/47
            
         Προσφυγή της 2ας Σεπτεμβρίου 2015 — Ουγγαρία κατά Επιτροπής
   (Υπόθεση T-505/15)
   (2015/C 381/57)
   Γλώσσα διαδικασίας: η ουγγρική
   
      Διάδικοι
   
   
      Προσφεύγουσα: Ουγγαρία (εκπρόσωποι: M. Z. Fehér, G. Koós και A. Pálfy)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει μερικώς την εκτελεστική απόφαση C(2015) 4076 της Επιτροπής, της 22ας Ιουνίου 2015, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), καθόσον ορίζει, όσον αφορά την Ουγγαρία, ότι αποκλείει από τη χρηματοδότηση της Ένωσης ποσό ύψους 6 3 24  349,33 ευρώ σε σχέση με τον έλεγχο πολλαπλής συμμορφώσεως,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα αμφισβητεί την ορθότητα των συμπερασμάτων της Επιτροπής.
   Η προσφεύγουσα προβάλλει συναφώς ότι η Επιτροπή επισήμανε, όσον αφορά τις γενικές αρχές που τυγχάνουν εφαρμογής στον τομέα των ελέγχων των κρατικών ενισχύσεων, ότι πρέπει να θεωρηθεί ότι συνιστούν σημαντικές παραβιάσεις της υποχρεώσεως ελέγχου, αφενός, η παράλειψη επιβολής κυρώσεων λόγω της μη διενέργειας ή εσφαλμένης διενέργειας των επιτόπιων ελέγχων όσον αφορά την πολλαπλή συμμόρφωση (προς τις κανονιστικές απαιτήσεις διαχειρίσεως και τις καλές γεωργικές και οικολογικές συνθήκες), αφετέρου, η έλλειψη αποτρεπτικού χαρακτήρα των κανονιστικώς προβλεπόμενων κυρώσεων, επειδή δεν εφαρμόστηκαν ή εφαρμόσθηκαν εσφαλμένως. Επιπροσθέτως, η Επιτροπή προσήψε στις ουγγρικές αρχές ότι, στην περίπτωση των επονομαζόμενων «παραβάσεων ήσσονος σημασίας» του άρθρου 24, παράγραφος 2, του κανονισμού (ΕΚ) 73/2009, οι ουγγρικές αρχές επέδειξαν τόση ανοχή ώστε τελικώς ούτε επέβαλαν κυρώσεις ούτε έλαβαν υπόψη, αντιθέτως προς τα οριζόμενα από το δίκαιο της Ένωσης, ζητήματα σχετικά με τη δημόσια υγεία και την υγεία των ζώων.